title: مقدونيا الشمالية
text: مقدونيا الشمالية عندها تاريخ قديم، و جايبة سميتها من لمنطقة د مقدونيا، اللي فيها طرف كاين ف ليونان، و كان مخلي لبلدان بجوج مدابزين على السمية. بحال دابا لإسكندر لمقدوني تولد ف لمنطقة اللي هي دابا محسوبة على ليونان، ولكن كانت هي و مقدونيا الشمالية ف بلاد وحدا كانت سميتها لمملكة د مقدونيا (ف لقرن 4 قبل لميلاد). مقدونيا الشمالية دازو عليها بزاف د لحضارات بحال لفارسيين و الرومان و السلاڤيين. قبل لعصور لوسطانية تدابزو لبلغاريين و لبيزانطيين و الصربيين على لمنطقة، ولكن ف لقرن 14 دخّلاتها الدولة لعتمانية لأراضي ديالها، و بقات فيها تال 1912. من مورا لحرب لعالمية التانية، دخلات مع يوݣوسلاڤيا، و تسمّات لجمهورية ليوݣوسلاڤية د مقدونيا. ف 1991، من مورا ما تفككات يوݣوسلاڤيا، ستاقلات لبلاد و سمّات راسها لجمهورية د مقدونيا، و لكن ليونان حتجّات عليها و كانت لأمم لمتحدة كاتخدّم السمية د "لجمهورية ليوݣوسلاڤية د مقدونيا اللي فاتت". تحلاّت لمشكلة ف 2018 ملّي بدلات لبلاد رسميا سميتها للجمهورية د مقدونيا الشمالية، و هي السمية اللي عندها تال دابا.